b'\n_START_ARTICLE_\nIon C. Incule\xc8\x9b\n_START_SECTION_\nBiografie\n_START_PARAGRAPH_\nIon Incule\xc8\x9b s-a n\xc4\x83scut la 5 aprilie 1884 \xc3\xaen satul R\xc4\x83zeni,\xc3\xaen ceea ce urma s\xc4\x83 devin\xc4\x83 jude\xc8\x9bul interbelic L\xc4\x83pu\xc8\x99na (cislita-prut), \xc3\xaen familia lui Constantin \xc8\x99i Maria Incule\xc8\x9b. A absolvit \xc8\x99coala primar\xc4\x83 \xc3\xaen satul natal, iar \xc3\xaen anul 1894 a fost admis la \xc8\x98coala teologic\xc4\x83 din Chi\xc8\x99in\xc4\x83u, subordonat\xc4\x83 Seminarului teologic pe care a absolvit-o cu note foarte bune, ob\xc8\x9bin\xc3\xaen\xc3\xa2nd drepul de a se \xc3\xaenscrie la Seminar. A studiat \xc3\xaen acela\xc8\x99i an cu viitorii deputa\xc8\x9bi \xc8\x99i demnitari de stat Vasile B\xc3\xa2rc\xc4\x83 \xc8\x99i Pantelimon Erhan. A optat pentru o facultate de \xc8\x99tiin\xc8\x9be exacte \xc8\x99i s-a \xc3\xaenscris \xc3\xaentr- adev\xc4\x83r la facultatea de fizic\xc4\x83 \xc8\x99i matematic\xc4\x83 a Universit\xc4\x83\xc8\x9bii Dorpat, \xc3\xaens\xc4\x83 dup\xc4\x83 un an de studii s-a transferat la Universitatea Imperial\xc4\x83 din Petersburg, facultatea de fizic\xc4\x83 \xc8\x99i matematic\xc4\x83, pe care a aboslvit-o cu diplom\xc4\x83 de gradul I. A avut recomandare pentru profesorat. \xc3\x8en anii studen\xc8\x9biei la Petersburg, din ini\xc8\x9biativa sa, este creat\xc4\x83 asocia\xc8\x9bia studen\xc8\x9bilor basarabeni din Petersburg. Dup\xc4\x83 absolvirea universit\xc4\x83\xc8\x9bii a concurat cu succes la postul de privat-docent \xc8\x99i a lucrat la mai multe \xc8\x99coli private din Petersburg, pred\xc3\xa2nd fizica, matematica \xc8\x99i astronomia. \xc3\x8en anul 1917 a fost deputat \xc3\xaen Sovietul din Petrograd din partea Partidului Socialist Revolu\xc8\x9bionar._NEWLINE_Constantin Argetoianu \xc3\xaei face urm\xc4\x83torul portret, la prima lor \xc3\xaent\xc3\xa2lnire, din luna martie 1918 de la Ia\xc8\x99i: \xe2\x80\x9eIncule\xc8\x9b mi s-a ar\xc4\x83tat ce era, de la prima \xc3\xaent\xc3\xa2lnire, o r\xc3\xa2m\xc4\x83, \xc3\xaen neantul c\xc4\x83reia un f\xc4\x83c\xc4\x83tor de minuni umflase un stomac \xc8\x99i proiectase o pereche de urechi \xc8\x99i un nas formidabil, un nas menit s\xc4\x83 miroase la distan\xc8\x9b\xc4\x83 \xc8\x99i s\xc4\x83 descurce \xc3\xaen tufi\xc8\x99ul vie\xc8\x9bii poteca cea bun\xc4\x83.\xe2\x80\x9d_NEWLINE_\xc3\x8en aprilie 1917 a revenit \xc3\xaen Basarabia, ca emisar al pre\xc8\x99edintelui Guvernului Provizoriu Alexandr Kerenski, \xc3\xaen fruntea unui grup de 40 de basarabeni, studen\xc8\x9bi \xc8\x99i profesori din Petrograd, cu scopul de a ad\xc3\xa2nci cuceririle Revolu\xc8\x9biei din Februarie. A fost ales deputat \xc3\xaen  primul parlament al Basarabiei, \xe2\x80\x9eSfatul \xc8\x9a\xc4\x83rii\xe2\x80\x9d, \xc3\xaempreun\xc4\x83 cu al\xc8\x9bi basarabeni veni\xc8\x9bi din Petrograd, din partea deputa\xc8\x9bilor-\xc8\x9b\xc4\x83rani. Ini\xc8\x9bial concep\xc8\x9bia politic\xc4\x83 a lui Incule\xc8\x9b era una de transform\xc4\x83ri politice \xc3\xaen cadrul unei Rusii democratice \xc8\x99i \xc3\xaennoite. \xc3\x8ens\xc4\x83, dup\xc4\x83 preluarea puterii la Petrograd de c\xc4\x83tre bol\xc8\x99evici prin putch-ul din octombrie, Incule\xc8\x9b a evoluat spre alian\xc8\x9ba cu Rom\xc3\xa2nia. La 21 noiembrie 1917 a fost ales Pre\xc8\x99edinte al Sfatului \xc8\x9a\xc4\x83rii. La 6 ianuarie 1918 a avut loc tentativa de preluare a Puterii la Chi\xc8\x99in\xc4\x83u de c\xc4\x83tre bol\xc8\x99evici iar Ion Incule\xc8\x9b \xc8\x99i Pantelimon Erhan trimit o telegram\xc4\x83 la Ia\xc8\x99i prin care cer s\xc4\x83 fie retras\xc4\x83 Armata Rom\xc3\xa2n\xc4\x83 din Basarabia. Este acuzat de Blocul Moldovenesc, \xc3\xaempreun\xc4\x83 cu Pantelimon Erhan \xc8\x99i Gherman P\xc3\xa2ntea, de atitudine pro-rus\xc4\x83, ultimii doi d\xc3\xa2ndu-\xc8\x99i demisia. La 24 ianuarie Sfatul \xc8\x9a\xc4\x83rii a proclamat cu majoritate de voturi independen\xc8\x9ba Basarabiei fa\xc8\x9b\xc4\x83 de Rusia, iar la 27 martie 1918 a proclamat cu majoritate de voturi Unirea cu Rom\xc3\xa2nia, \xc3\xaen condi\xc8\x9biile \xc3\xaen care FrontOtdel-ul \xc8\x99i alte frac\xc8\x9biuni minoritare \xc3\xaei cereau parlamentului insistent s\xc4\x83 p\xc4\x83streze leg\xc4\x83tura cu Rusia. _NEWLINE_Gherman P\xc3\xa2ntea, fost ministru \xc3\xaen Guvernul Republicii Democratice, \xc8\x99i viitor primar al Odesei caracterizeaz\xc4\x83 astfel activitatea lui Incule\xc8\x9b:_NEWLINE_\xe2\x80\x9eLa 21 noiembrie 1917 se deschide Sfatul \xc8\x9a\xc4\x83rii, organ care avea s\xc4\x83  vorbeasc\xc4\x83 \xc3\xaen numele Basarabiei \xc8\x99i s\xc4\x83 decid\xc4\x83 soarta ei. Pre\xc8\x99edinte al acestui parlament a fost ales \xc3\xaen mod unanuim Ion Incule\xc8\x9b. El \xc3\xaentrunea toate calit\xc4\x83\xc8\x9bile pentru a ocupa aceast\xc4\x83 mare demnitate: era calm, abil, \xc3\xaemp\xc4\x83ciuitor, \xc8\x99i mai cu seam\xc4\x83 extrem de r\xc4\x83bd\xc4\x83tor. (...) Incule\xc8\x9b \xc3\xaen toate  \xc3\xaemprejur\xc4\x83rile a dovedit un calm des\xc4\x83v\xc3\xa2r\xc8\x99it \xc8\x99i s\xc3\xa2nge rece. Nici o hot\xc4\x83r\xc3\xa2re pripit\xc4\x83, nici un pas nechibzuit. Se apropia ziua cea mare - ziua Unirii - \xc3\xaens\xc4\x83 Incule\xc8\x9b se g\xc3\xa2ndea la soarta \xc8\x9b\xc4\x83ranului. Adeseori spunea: \xe2\x80\x9eDac\xc4\x83 Dumnezeu ne va ajuta ca odat\xc4\x83 cu Unirea s\xc4\x83 rezolv\xc4\x83m \xc8\x99i radical \xc8\x99i reforma agrar\xc4\x83, adic\xc4\x83 s\xc4\x83 d\xc4\x83m p\xc4\x83m\xc3\xa2nt \xc8\x9b\xc4\x83ranilor, voi fi cel mai fericit om\xe2\x80\x9d.\xe2\x80\x9d_NEWLINE_ _NEWLINE_Dup\xc4\x83 Unire Ion Incule\xc8\x9b a fost ministru al Basarabiei, ministru al s\xc4\x83n\xc4\x83t\xc4\x83\xc8\x9bii publice, ministru de interne, ministru al comunica\xc8\x9biilor \xc8\x99i vice-pre\xc8\x99edinte al Consiliului de mini\xc8\x99tri \xc3\xaen Guvernul Rom\xc3\xa2niei, condus de Ion Gh. Duca (1933-1937). _NEWLINE_\xc3\x8en anul 1940, referindu-se la soarta Basarabiei \xc8\x99i Unirea din 1918, el spunea:_NEWLINE_\xe2\x80\x9eBasarabia a fost smuls\xc4\x83 din din trupul Moldovei prin for\xc8\x9b\xc4\x83, cu c\xc4\x83lcarea oric\xc4\x83rui drept \xc8\x99i a oric\xc4\x83rei drept\xc4\x83\xc8\x9bi, \xc3\xaen anul 1812. Autonomia promis\xc4\x83 la anexare, cu p\xc4\x83strarea limbei rom\xc3\xa2ne \xc3\xa2n toate dreg\xc4\x83toriile, a fost degrab\xc4\x83 retras\xc4\x83. Basarabia fiind \xc3\xaencetul cu \xc3\xaencetul transformat\xc4\x83 \xc3\xaentr-o simpl\xc4\x83 gubernie ruseasc\xc4\x83. O sut\xc4\x83 de ani a durat prigonirea de c\xc4\x83tre Rusia \xc8\x9barist\xc4\x83 - o sut\xc4\x83 de ani a durat cu d\xc3\xa2rzenie rezisten\xc8\x9ba acestui minunat popor moldovean dintre Prut \xc8\x99i Nistru pentru conservarea limbei, pentru p\xc4\x83strarea fiin\xc8\x9bei na\xc8\x9bionale. Niciodat\xc4\x83 \xc3\xaen cursul acestui veac nu s-a stins focul sf\xc3\xa2nt al con\xc8\x99tiin\xc8\x9bei na\xc8\x9bionale. \xc8\x98i odat\xc4\x83 ce \xc3\xaemprejur\xc4\x83rile deveneau favorabile, acest foc se transforma \xc3\xaen flac\xc4\x83r\xc4\x83, care mistuia c\xc3\xa2t putea mai mult din piedicile ce erau puse la \xc3\xaen calea Unirei cu to\xc8\x9bi rom\xc3\xa2nii.\xe2\x80\x9d_NEWLINE_La 10 octombrie 1918 Incule\xc8\x9b a fost ales membru al Academiei Rom\xc3\xa2ne la recomandarea lui Petru Poni._NEWLINE_Incule\xc8\x9b s-a stins din via\xc8\x9b\xc4\x83 \xc3\xaen urma unui atac de cord \xc3\xaen seara de 19 noiembrie 1940. La \xc3\xaenmorm\xc3\xa2ntare a \xc8\x9binut un discurs Vasile B\xc3\xa2rc\xc4\x83, care a spus: _NEWLINE_\xe2\x80\x9eCeea ce caracterizeaz\xc4\x83 \xc3\xaendeosebi via\xc8\x9ba \xc8\x99i opera lui Ion Incule\xc8\x9b este modestia \xc8\x99i bl\xc3\xa2nde\xc8\x9bea lui nesf\xc3\xa2r\xc8\x99it\xc4\x83, temeinica sa preg\xc4\x83tire, \xc3\xaenso\xc8\x9bit\xc4\x83 de tactul \xc8\x99i calmul ce-l caracterizeaz\xc4\x83 \xc8\x99i, mai presus de toate, calda lui iubire de popor, de \xc8\x9bar\xc4\x83, \xc8\x99i de Basarabia lui natal\xc4\x83, pe care a iubit-o cu toate puterile min\xc8\x9bii \xc8\x99i sufletului s\xc4\x83u.\xe2\x80\x9d_NEWLINE_Incule\xc8\x9b a fost c\xc4\x83s\xc4\x83torit cu Roxana Cantacuzino-Ba\xc8\x99ot\xc4\x83. A avut doi fii: George, inginer-constructor, decedat de cancer \xc3\xaen str\xc4\x83in\xc4\x83tate, \xc8\x99i Ion, electrotehnician, care a fost profesor universitar \xc3\xaen Canada.'